  Туспуктэм: Константин Вознесенских Наталия Сильвестрова Удмуртиын пуэдлэсь вакцинаци азьлантӥське. Туннэ нуналлы 67 сюрс 844 адями привика пуктӥз ни, соос пӧлын 16 сюрс 696 нылпиос. Со сярысь элькунысь тазалыкез утёнъя министерстволэн пресс-службаез ивортӥз. Али улосвылын паласькись лек вирус инфекциосн черламъёслэн лыдзы йылэ. Гриппен висён учыръёс пусъемын ӧвӧл на. « Кылем арня пумысен ОРВИ-ен висёнлэсь йылэмзэс адӟиськомы, тужгес но нылпиос пӧлын. Ӵемысь со эпидсезонлэн кутсконэзлы тупась паласькись вирусъёс. Кылем арняе лабораториосын 300-лэсь трос лаборатори эскеронъёс лэсьтэмын вал, грипп шараямын ӧвӧл. Адямиос капчи висё, инфекциосын секыт курадӟисьёс ӧвӧл » Марина Петренко, Удмуртиысь тазалыкез утёнъя министрлэн воштӥсез Черлан учыръёслэсь йылэмзэс эмчиос дышетскон ар кутсконэн герӟало, малы ке шуоно одӥг интые трос адями люкаське. Коньывуонэ висёнъёслэн лыдзы тужгес трос луоз шуыса возьмало. Коронавирусъя югдур огсыр возиське, элькунын «омикрон» штамм ветлэ. 2023-тӥ ар кутсконысен Удмуртиын 17 сюрслэсь трос адями коронавирусэн висиз. « Котькуд нунал ми ковидэн 20-25 адяимез пусйиськомы. 222 адями дораз эмъяське, висёнзы секыт яке шоро-куспо мынэ, сизьым мурт эмъяськонние интыямын. Огъя вераса, югдур урод ӧвӧл » Марина Петренко, Удмуртиысь тазалыкез утёнъя министрлэн воштӥсез Пуэдлэсь вакцинаци 1-тӥ куарусёнэ кутскиз. Удмуртиын 60 процентэзлы улӥсьёслы прививка пуктыны малпало. Вакцинациез нылпи садъёсын, школаосын, ужъюртъёсын, озьы ик улон интыя поликлиникаосын быдэсто. Нырысь ик прививка пиналъёслы, ялан кыстӥськись висёнъёсын курадӟисьёслы, трос калыкен ужасьёслы пукто. Выль коронавирус инфекцилэсь вакцина Удмуртие коньывуонэ вуыны кулэ. Сое басьтыны коньдон элькун коньдэтысь висъямын, привика 26 сюрс адямилы пуктыны малпало. Тегъёс: Тазалык пуэд прививка Удмуртия  